২০২৩ ভারত পুরুষ ক্রিকেট দলের ওয়েস্ট ইন্ডিজ ও মার্কিন যুক্তরাষ্ট্র সফর
ভারত পুরুষ ক্রিকেট দল ২০২৩ সালের জুলাই ও আগস্ট মাসে ওয়েস্ট ইন্ডিজের বিপক্ষে দুটি টেস্ট, তিনটি একদিনের আন্তর্জাতিক (ওডিআই) ও পাঁচটি টোয়েন্টি২০ আন্তর্জাতিক (টি২০আই) ম্যাচ খেলার জন্য ওয়েস্ট ইন্ডিজ অঞ্চল ও মার্কিন যুক্তরাষ্ট্র সফর করে। টেস্ট সিরিজটি ২০২৩–২০২৫ আইসিসি বিশ্ব টেস্ট চ্যাম্পিয়নশিপের একটি অংশ হিসেবে খেলা হয়। প্রাথমিকভাবে সিরিজে শুধু তিনটি টোয়েন্টি২০ আন্তর্জাতিক ম্যাচ অনুষ্ঠিত হওয়ার কথা ছিল। কিন্তু পরবর্তীতে সিরিজে ফ্লোরিডায় অনুষ্ঠেয় আরও দুটি টি২০আই ম্যাচ যোগ করা হয়। ২০২৩ সালের জুন মাসে সিরিজের সূচি নিশ্চিত করা হয়। টেস্ট সিরিজে ভারত ১–০ ব্যবধানে জয়লাভ করে। ওডিআই সিরিজে ভারত ২–১ ব্যবধানে জয়ী হয়। টি২০আই সিরিজে ওয়েস্ট ইন্ডিজ ৩–২ ব্যবধানে জয়লাভ করে।